༄༅། །རྡོ་རྗེ་སྒྲོལ་མའི་སྒྲུབ་ཐབས་བཞུགས་
༄༅༅། །རྡོ་རྗེ་སྒྲོལ་མའི་སྒྲུབ་པའི་ཐབས། བླ་མ་དམ་པའི་ཞབས་ལ་གུས་པས་
ཕྱག་འཚལ་ལོ། །བཅོམ་ལྡན་འདས་མ་སྒྲོལ་མའི་དཀྱིལ་འཁོར་དུ་དབང་བསྐུར་
བ་ཐོབ་ཅིང་དམ་ཚིག་དང་ལྡན་པས། རྗེ་བཙུན་མ་སྒྲོལ་མ་བསྒོམ་པའི་ཚུལ་
ནི། སྟན་བདེ་བ་ལ་བསྡད་ལ། བླ་མ་དང་དཀོན་མཆོག་གསུམ་ལ་སྐྱབས་སུ་འགྲོ་
བ་བྱ།
སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། དེའི་དོན་དུ་
རྗེ་བཙུན་མ་སྒྲོལ་མ་བསྒོམ་སྙམ་དུ་བྱང་ཆུབ་ཀྱི་སེམས་བསྒོམ། དེ་ནས་ཨོཾ་སྭ་བྷཱ་ཝ་
ཤུདྡྷསརྦ་དྷརྨཿསྭ་བྷཱ་ཝ་བི་ཤུདྡྷ྅་ཧཾ། ཞེས་བརྗོད་པས་བདག་དང་སྣང་བ་ཐམས་
ཅད་སྟོང་པར་བསྒོམ། སྟོང་པའི་ངང་ལས་པཾ་ལས་པདྨ་དང་རཾ་ལས་ཉི་མའི་སྟེང་
དུ་ཧཱུྃ་ལས་སྣ་ཚོགས་རྡོ་རྗེ་ཧཱུྃ་གིས་མཚན་པ་ལས་འོད་འཕྲོས་པས་རྡོ་རྗེའི་ས་གཞི་
ར་བ། དྲ་བ། གུར། བླ་རེ། བསྐལ་པའི་མེ་ལྟ་བུའི་ཡེ་ཤེས་ཀྱི་མེ་(༡༣༨)རབ་ཏུ་
འབར་བའི་ནང་དུ་དུར་ཁྲོད་བརྒྱད་ཀྱིས་བསྐོར་བའི་པདྨ་འདབ་མ་བརྒྱད་པའི་ལྟེ་
བར་ཏཱཾ་ལས་ཨུཏྤ་ལའི་སྟེང་དུ་ཨཿལས་སྣ་ཚོགས་རྡོ་རྗེས་མཚན་པ་ལས་འོད་ཟེར་ཕར་
འཕྲོས་སེམས་ཅན་གྱི་དོན་བྱས། ཚུར་འདུས་གཅིག་ཏུ་འདྲེས་པ་ལས་རང་ཉིད་རྡོ་
རྗེ་སྒྲོལ་མ་སྐུ་མདོག་ལྗང་གུ་ཞལ་གཅིག་ཕྱག་གཉིས་པ། པདྨའི་སྐྱིལ་མོ་ཀྲུང་གིས་
བཞུགས་པ། ཕྱག་གཡས་ཀྱིས་ཨུཏྤ་ལས་མཚན་པའི་གྲི་གུག །གཡོན་གྱིས་ཐོད་པ་
བདུད་རྩིས་གང་བ་འཛིན་པས་ཡབ་ལ་འཁྱུད་པ། ཡབ་དོན་ཡོད་རྡོ་རྗེ་ལྗང་གུ་ཞལ་
གཅིག་ཕྱག་གཉིས་པ། གཡས་པས་སྣ་ཚོགས་རྡོ་རྗེ་དང་། གཡོན་པས་དེས་ཡུ་བ་
269

ས་སྐྱ་བཀའ་འབུམ། ༼འ》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་གཉིས་པ།
བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ།
གཉིས་ཀའང་རུས་པ་དང་རིན་པོ
ཆེ་དང་དར་གྱི་རྒྱན་སྣ་ཚོགས་པས་བརྒྱན་ཞིང༌་། ཞི་བ་དང་སྒེག་པ་ལ་སོགས་པའི་
ཉམས་དང་ལྡན་པ་སྣང་ལ་རང་བཞིན་མེད་པ། མེ་ལོང་ནང་གི་གཟུགས་བརྙན་ལྟ་
བུར་བསྒོམ། གཉིས་ཀའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་
གར་ཧཱུྃ་སྔོན་པོ་བསྒོམས་ནས།
སྙིང་གི་ནང་གི་ཏཱཾ་ལས་འོད་འཕྲོས་པས་རང་བཞིན་
གྱི་གནས་ནས་རང་གིས་བསྒོམས་པ་དང་འདྲ་བའི་ཡེ་ཤེས་པ་ལ་སངས་རྒྱས་དང་བྱང་
ཆུབ་སེམས་དཔའ་ཐམས་ཅད་ཀྱིས་བསྐོར་བ་སྤྱན་དྲངས། ཛཿཧཱུྃ་བཾ་ཧོཿས་རང་ལ་
གཉིས་སུ་མེད་པར་བསྟིམ། ཡང་འོད་འཕྲོས་པས་དབང་གི་ལྷ་རིགས་ལྔ་འཁོར་
དང་བཅས་པ་སྤྱན་དྲངས། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱཾ། ཞེས་གསོལ་བ་
བཏབ་པས་སངས་རྒྱས་རྣམས་ཀྱིས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་
ཡེ་ཧཱུྃ། ཞེས་གསུང་ཞིང་ཡེ་ཤེས་ལྔའི་ངོ་བོ་བུམ་པའི་ཆུས་སྤྱི་བོ་ནས་དབང་བསྐུར་
བས་དྲི་མ་ཐམས་ཅད་དག །དབང་བཞི་ཐོབ། ཆུ་ལྷག་མ་ཡར་ལུད་པས་རང་ཉིད་
སྒྲོལ་མའི་སྤྱི་བོར་དོན་ཡོད་གྲུབ་པ་དང་ཡབ་དོན་ཡོད་གྲུབ་པ་ལ་རྡོ་རྗེ་སེམས་དཔས་
དབུར་བརྒྱན་པར་བསམ། དེ་ནས་ལྷའི་སྐུ་དེ་ཉིད་ལ་སེམས་གཏད་ནས་ཡིད་མཉམ་
པར་གཞག །དེ་ནས་ཡིད་འཕྲོ་ཞིང་སྔགས་ཟློ་བར་འདོད་ན་སྙིང་གི་ནང་དུ་ཟླ་བའི་
དཀྱིལ་འཁོར་གྱི་སྟེང་དུ་ཏཱཾ་གི་མཐའ་མར་སྔགས་ཀྱི་ཕྲེང་བས་བསྐོར་བའི་འོད་ཀྱིས་
བདག་དང་གཞན་གྱི་སྡིག་སྒྲིབ་སྦྱངས། ཚོགས་གཉིས་རྒྱས། སེམས་ཅན་ཐམས་
ཅད་དབང་དུ་བསྡུས། སངས་རྒྱས་ཐམས་ཅད་ཀྱི་ཡེ་ཤེས་རང་གི་རྒྱུད་ལ་འཇུག་པར་
བསྒོམ་ཞིང༌། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། ཞེས་པ་དང༌། ཨོཾ་ཨ་མོ་གྷ་སིདྡྷི་ཁཾ་སྭཱ་
ཧཱ། ཞེས་ཅི་ནུས་པ་བཟླ། བཟླས་པའི་མཐར་སྤྱོད་ལམ་ལ་འཇུག་པའི་ཚེ། བདག་
དང་སྣང་བ་ཐམས་ཅད་ལྷའི་སྐུ། བརྗོད་པ་དང་གྲག་པ་ཐམས་ཅད་སྔགས། སེམས་
-270-

རྡོ་རྗེ་སྒྲོལ་མའི་སྒྲུབ་ཐབས།
ཀྱི་རྣམ་པར་རྟོག་པ་ཐམས་ཅད་ཏིང་ངེ་འཛིན་དུ་ཤེས་པར་བྱས་ནས་ཕྱི་རོལ་གྱི་འདོད་
ཡོན་ཐམས་ཅད་ཀྱིས་རང་གི་ལུས་ཀྱི་དེ་བཞིན་གཤེགས་པའི་དཀྱིལ་འཁོར་ལ་མཆོད་
པར་བསམ་ཞིང་སྡང་ཞེན་མེད་པར་སྤྱད་དོ། །གཏོར་མ་གཏོང་བའི་ཚེ། གཏོར
མ་ཨོཾ་ཨཱཿཧཱུྃ་གིས་ཡེ་ཤེས་ཀྱི་བདུད་རྩིའི་རྒྱ་མཚོར་བྱིན་གྱིས་བརླབ། རང་གི་སྙིང་ག་
ནས་འོད་འཕྲོས་པས་རང་བཞིན་གྱི་གནས་ནས་རང་གིས་བསྒོམས་པ་ལྟ་བུའི་སྒྲོལ་
མ་ཡབ་ཡུམ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་སྤྱན་
དྲངས་པ་ལ་གཏོར་མ་ཕུལ་བར་བསྒོམ་ཞིང་། ཨོཾ་ཏཱ་རེ་ཏུཏྟཱ་རེ་ཏུ་རེ་ཨ་མོ་གྷ་སིདྡྷི་ས་
པ་རི་ཝཱ་ར་ཨི་དཾ་བ་ལིཾ་གྲྀ་ཧྞ་གྲྀ་ཧྞ་ཁ་ཁ་ཁཱ་ཧི་ཁཱ་ཧི་ཧཱུྃ་སྭཱ་ཧཱ། ཞེས་ལན་གསུམ་མམ་
བདུན་གྱིས་དབུལ། འདོད་པའི་དོན་གསོལ་བ་གདབ། གཏོར་མའི་མགྲོན་གཤེགས་
སུ་གསོལ་ནས། གཏོར་མ་གཏོང་ངོ༌་། །ཟས་ཟ་བའི་ཚེ་ཁ་ཟས་གཏོར་མ་ལྟར་བྱིན་
གྱིས་བརླབ། རང་གི་ལུས་རྗེ་བཙུན་མ་སྒྲོལ་མ་(༡༣༩)ཡབ་ཡུམ་དང་། ལུས་ཀྱི་ཆ་
ཤས་ལ་ཡུལ་ཉི་ཤུ་རྩ་བཞིའི་རྣལ་འབྱོར་མ་དང༌་།
སྙིང་ག་ཡན་ཆད་འཇིག་རྟེན་ལས་
འདས་པའི་ལྷ་ཚོགས་དང༌། སྙིང་ག་མན་ཆད་འཇིག་རྟེན་པའི་ལྷ་ཚོགས་རྣམས་ཀྱིས་
གང་བ་ལ་མཆོད་པར་བསམ་ཞིང་ལོངས་སྤྱད་དོ། །ཟས་ཀྱི་ལྷག་མ། ཨོཾ་ཨུཙྪིཥྚ་
བ་ལིཾ་ཏ་བྷ་ཀྵ་སཱི་སྭཱ་ཧཱ། ཞེས་པས་ལྷག་མ་ལ་དབང་བའི་འབྱུང་པོ་རྣམས་ལ་སྦྱིན་
ནོ། །ནུབ་མོར་ཉལ་བའི་ཚེ་སྟོང་པ་ཉིད་ཀྱི་ངང་ལ་ཉལ་ལོ། །ནངས་པར་ལྡང་བའི་
ཚེ་ལྷའི་ང་རྒྱལ་གྱིས་ལངས་ལ་ཀུན་ཏུ་སྤྱོད་པ་ཐམས་ཅད་ལ་འཇུག་པར་བྱའོ། །ཚུལ་
འདིས་རྟག་ཏུ་གནས་པར་བྱས་ན། རྡོ་རྗེ་སྒྲོལ་མའི་གོ་འཕང་རིང་པོར་མི་ཐོགས་པར
ཐོབ་པར་འགྱུར་རོ། །འདིའི་བརྒྱུད་པ་ནི། སངས་རྒྱས་ཤཱཀྱ་ཐུབ་པ། འཕགས་མ་
སྒྲོལ་མ། སློབ་དཔོན་ར་བི་གུཔྟ། ཙནྡྲ་གརྦྷ། ཛེ་ཏཱ་རི། ཝཱ་གཱི་ཤྭ་ར་ཀཱིརྟི། ཤྲདྡྷ་
ཀ་ར་ཝརྨ། ཏ་ཐཱ་ག་ཏ་རཀྵི་ཏ། དཱ་ན་ཤྲཱི། མཉྫུ་ཤྲཱི། མལ་ལོ་ཙཱ་བ། པུ་ཙེར་ལོ་
-271-

ས་སྐྱ་བཀའ་འབུམ། ༼འ༽ འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་གཉིས་པ།
ཙཱ་བ། ཨཱི་ཤྭ་ར་ཀཱིརྟི། དྷརྨ་སི་ཧཾ། སྠི་ར་མ་ཏི། ག་ག་ན་ཀཱིརྟི། ཨཱརྱ་མ་ཏི་དྷྭ་ཛ་
ཤྲཱི་བྷ་དྲ་རྣམས་ལས་བརྒྱུད་པའོ། །
རྡོ་རྗེ་སྒྲོལ་མ་སྒྲུབ་པའི་ཐབས།
ཐང་ངོ་ཏའི་དོན་དུ། དགེ་སློང་རྡོ་རྗེ་འཛིན་
པ་འཕགས་པས་མེ་མོ་ཡོས་བུའི་ལོ། ཟླ་བ་གཅིག་པའི་ཚེ་ཉི་ཤུ་བདུན་ལ་དཔལ་ས་
སྐྱར་སྦྱར་བའོ།། །།
-272